Dansk tech-firma hiver Huawei i retten

Huawei og Sony er blevet trukket i Sø- og Handelretten af det danske firma Sonion, fortæller Børsen. De to giganter beskyldes for at have stjålet en avanceret teknologi til støjreduktion i høretelefoner.

– Det er jo et produkt, som er udviklet over mange år, og som der er brugt mange ressourcer på. Så er det selvfølgelig ærgerligt, at vores patent ikke bliver respekteret, og vi derfor ikke får den indtjening, vi har krav på, siger Christian Nielsen, administrerende direktør for Sonion, til avisen.

Selskabet har sagsøgt Huawei Danmark, Huawei Sverige, Sony Europe og Power A/S. I alle tilfælde med det formål at forbyde salg og markedsføring af produkter i Danmark.

Sonion blev stiftet helt tilbage i 1974 i en lille lejlighed i Roskilde. Siden er virksomheden vokset til at blive en af ​​verdens førende producenter af komponenter til høreapparater. Sonion levere også til nogle af verdens største musikstjerners specialfremstillede in-ear-monitorer.

Virksomheden er nu ejet af Novo Holdings A/S, og sagen mod Huawei og Sony er anlagt af Sonion A/S og Sonion Nederland.

Dansk tech-firma hiver Huawei i retten